
K O R R A L D U S

Võru	xx.xx.2026 nr ___

Detailplaneeringu kehtetuks tunnistamine

Võru Vallavolikogu 14.09.2005 otsusega nr 204 „Kasesoo kinnistu detailplaneeringu kehtestamine“ kehtestati Sika külas Kasesoo kinnistu detailplaneering (OÜ EPROK, töö nr 05.06-26). 

Kasesoo kinnistu detailplaneeringu ala oli ca 5,42 ha. Detailplaneeringu eesmärk oli Kasesoo maaüksuse (katastritunnus 91804:003:0066, kinnistu nr 1826841) ehitusõiguse määramine, krundi hoonestusala piiritlemine ning tehnovõrkude ja rajatiste asukoha määramine. Detailplaneeringu seletuskirja järgi oli maaüksusele lubatud püstitada 5 kuni 2 korruselist ja kuni 8 m kõrget hoonet. Maaüksuse suurim lubatud täisehituse protsent oli 5%. Planeeringu põhijooniselt selgub, et hoonestusala on ette nähtud vaid kavandatavate hoonete (elamu, abihoone, majandushoone, saun, külalistemaja) asukohta. Seega ei ole detailplaneeringu kehtima jäämisel võimalik hooneid muul viisil maaüksusele paigutada.

Detailplaneeringu koostamisest huvitatud isik oli OÜ Osaker. Detailplaneeringu kehtestamise järgselt on kinnisasi omanikke vahetanud. Kasesoo kinnisasja omanikud soetasid selle 2026. aastal ega soovi detailplaneeringut kavandatud mahus ellu viia ning abihooneid planeeringuga kavandatud asukohta püstitada. Kasesoo kinnisasja omanik esitas 03.08.2025 Võru vallavalitsusele taotluse detailplaneeringu kehtetuks tunnistamiseks. 

Planeeringuala asub detailplaneeringu koostamise kohustuseta alal. Detailplaneeringu kehtetuks tunnistamise järgselt on ehitustegevuse kavandamine võimalik ehitusseadustikus ning kehtivas üldplaneeringus sätestatud tingimusi aluseks võttes. Seega ei ole otstarbekas koostada uut detailplaneeringut.

Planeerimisseaduse (edaspidi PlanS) § 140 lõike 1 punkti 2 alusel võib detailplaneeringu või selle osa tunnistada kehtetuks kui planeeringu koostamise korraldaja või kinnistu omanik soovib planeeringu elluviimisest loobuda. Kasesoo kinnisasja omanik soovib detailplaneeringu elluviimisest loobuda, kuna detailplaneeringuga kehtestatud ehitusõigus ja hoonestusalad ei võimalda püstitada elamu abihooneid omaniku soovitud asukohta. Tulenevalt PlanS § 140 lõikest 6 on detailplaneeringu kehtetuks tunnistamine kohaliku omavalitsuse üksuse pädevuses. Võru Vallavolikogu 13.06.2019 määruse nr 39 § 39 lg 1 p 27 järgi on planeerimisseaduses (välja arvatud § 139 lõikes 1 sätestatud ülesanne) kohalikule omavalitsuse üksusele seatud ülesanded delegeeritud Võru Vallavalitsusele. 

PlanS § 10 lg 1 kohaselt peab planeerimisalase tegevuse korraldaja tasakaalustama erinevaid huve, sealhulgas avalikke huve ja väärtusi. Kasesoo maaüksus asub Sika külas, kus õuealad asuvad üldjuhul põllumajandus- ja metsamaade vahel üksteisest 50 – 200 meetri kaugusel. Seega ei too Kasesoo maaüksusel elamu ja  rajamine kaasa olulist muutust väljakujunenud keskkonnas.

Võru valla üldplaneeringu (kehtestatud Võru Vallavolikogu 20.11.2024 otsusega nr 180) kohaselt asub Kasesoo maaüksus maalise asustuse maa-ala juhtotstarbega alal, rohelise võrgustiku koridori alal. Üldplaneering seab tingimuse, et kavandatav ja rekonstrueeritav ehitis peab mahuliselt ja arhitektuurselt sobituma olemasolevasse asustusstruktuuri ja maastikku. Üldplaneering seab tingimuse, et rohevõrgustikul võib ehitada ja/või piirdega maad piirata selliselt, et säilib koridoriga risti suunas või tugialal järgmise piiratud alani vähemalt 50 m laiune riba. Kasesoo maaüksuse lähiümbrus on hõredalt asustatud, seega on Kasesoo maaüksusele hoonete püstitamisel tagatud üldplaneeringus seatud nõuete täitmine. Järelikult ei ole ka detailplaneeringu kehtetuks tunnistamise järgselt võimalik realiseerida olulisi negatiivseid muutusi kaasa toovat ehitussoovi. Eeltoodule tuginedes on Võru Vallavolikogu seisukohal, et detailplaneeringu kehtetuks tunnistamisega ei kaasne olulisi negatiivseid mõjusid piirnevatele kinnisasjadele. 

Võru Vallavolikogu on seisukohal, et detailplaneeringu kehtetuks tunnistamine ei too puudutatud isikutele kaasa negatiivseid mõjutusi ega nende olukorra halvenemist. Samuti puudub avalik huvi, mis välistaks detailplaneeringu kehtetuks tunnistamise. Edasisel projekteerimisel ja ehitamisel tuleb järgida planeerimisseadust ning aluseks võtta ehitusseadustik, kõikide toimingute aluseks on alati ka kehtiv üldplaneering. 

PlanS § 140 lõike 3 kohaselt esitatakse detailplaneeringu kehtetuks tunnistamise otsuse eelnõu kooskõlastamiseks valitsusasutustele, kelle valitsemisalas olevaid küsimusi detailplaneering käsitleb ja arvamuse andmiseks isikutele, kelle õigusi võib planeering puudutada.

Võru vallavalitsus esitas detailplaneeringu kehtetuks tunnistamise otsuse eelnõu kooskõlastamiseks Päästeameti Lõuna päästekeskusele ja Transpordiametile ning arvamuse andmiseks lähiümbruse kinnisasjade omanikele. /Eelnõud täiendatakse tagasisidele tuginedes./

PlanS § 140 lõikest 4 tulenevalt, kui kooskõlastaja või arvamuse andja ei ole 30 päeva jooksul detailplaneeringu kehtetuks tunnistamise otsuse eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse otsuse eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi selle kohta arvamust avaldada. 

Eelnevale tuginedes leiab Võru Vallavalitsus, et detailplaneeringu kehtetuks tunnistamine ei too kaasa puudutatud isikutele negatiivseid mõjutusi ega nende olukorra halvenemist. Samuti puudub avalik huvi, mis välistaks detailplaneeringu kehtetuks tunnistamise. Detailplaneeringu kehtetuks tunnistamine ei riiva kolmandate isikute õigusi ega huvisid.

Lähtudes eeltoodust ja võttes aluseks planeerimisseaduse § 140 lg 6, halduskohtumenetluse seadustiku § 46 ja Võru Vallavolikogu 13.06.2018 määruse nr 39 „Võru Vallavalitsusele ülesannete delegeerimine“ § 1 lg 1 p 27, annab Võru Vallavalitsus

k o r r a l d u s e:

1. Tunnistada kehtetuks Võru Vallavolikogu 14.09.2005 otsusega nr 204 „Kasesoo kinnistu detailplaneeringu kehtestamine“ kehtestatud Sika külas Kasesoo kinnistu detailplaneering (OÜ EPROK, töö nr 05.06-26).
1. Planeeringuspetsialistil korraldada planeerimisseaduse kohane detailplaneeringu kehtetuks tunnistamisest teavitamine. 
1. Käesolevat korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Võru Vallavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus 30 päeva jooksul haldusakti teatavaks tegemisest arvates Tartu Halduskohtule halduskohtumenetluse seadustikus sätestatud korras. 
1. Korraldus jõustub teatavakstegemisest.


(allkirjastatud digitaalselt) 

